Høring om Legeforeningens alkoholpolitikk ved egne arrangementer, møter og fester.

I forbindelse med vinterens avsløringer om at også leger har vært seksuelt trakasser av egne kollegaer, og at dette til dels har skjedd på yrkesrelaterte sammenkomster under påvirkning av alkohol, har Legeforeningens sentralstyre drøftet foreningens alkoholpolitikk den 16. februar 2018. Det ble vedtatt at flere alternative forslag til revidering av Legeforeningens alkoholpolitikk skal sendes ut på bred høring i hele foreningen.

**De nåværende retningslinjene for alkoholservering i Legeforeningen er som følger:**

1. Den norske legeforening skal fremstå som en ansvarlig organisasjon der servering av alkohol skal være knyttet til særlige anledninger. Dette vil kunne være ved festmiddager knyttet til ulike kurs og konferanser, eller mottakelser.
2. Ved slike anledninger skal det alltid være tilbud om servering av alkoholfrie drikker.
3. Når det serveres alkohol bør kvantum pr. person ikke overstige 4 alkoholenheter.
4. Alkohol bør ikke serveres på ordinære møter arrangert av Den norske legeforening. Ved middager i slike sammenhenger skal alkoholholdig drikke betales av den enkelte.
5. Det påhviler leder av ulike foreninger og utvalg å påse at servering av alkohol ikke legger utilbørlig press på deltakere til å nyte alkohol.

Diskusjoner har vist at nåværende regler ikke har vært godt nok kjent, og at de har vært ulikt praktisert og forstått. Det er derfor ønskelig at foreningen i tiden fremover jobber systematisk med å spre Legeforeningens alkoholpolitikk i hele foreningen, og oppretter gode rutiner for jevnlig formidling av retningslinjer.

**Med utgangspunkt i det gjeldende regelverket bes foreningsleddene ta stilling til følgende forslag til endringer:**

1. Legeforeningens alkoholpolitikk videreføres med ordningen som ble vedtatt i 2010, herunder at det serveres maksimalt 4 alkoholenheter per person knyttet til særlige anledninger. Det vil si festmiddager eller mottagelser.

2. Legeforenings alkoholpolitikk videreføres med ordningen som ble vedtatt i 2010, men det skal kun serveres maksimalt 3 alkoholenheter per person ved særlige anledninger.

3. Legeforenings alkoholpolitikk videreføres med ordningen som ble vedtatt i 2010, men det skal kun serveres maksimalt 2 alkoholenheter per person ved særlige anledninger.

4. På arrangementer i regi av Legeforeningen, der det serveres/tilbys alkohol, må deltager selv betale for egen alkohol.

Styret i Norsk Forening for Palliativ Medisin (NFPM) har diskutert (dato) overnevnte endringsforslag. Et overveiende flertall i styret anbefaler at Legeforeningen vedtar endringsforslag nr. 4.

Gjennom vårt virke som leger har vi alle observert at høyt inntak av alkohol har negative konsekvenser, og det er særlig Legeforeningens rolle som en viktig helsepolitisk aktør som ligger til grunn for vår anbefaling. Denne symbolverdien som helseaktør er en viktig faktor å ta hensyn til, og vi kan oppleve en tillitssvikt overfor pasienter og befolkningen for øvrig om vi lever annerledes enn vi anbefaler våre pasienter å gjøre. Etter hva som har fremkommet i media etter #metoo-kampanjen, har vi også lagt vekt på viktigheten av å ivareta egne medlemmer og ansatte. Således er det også viktig at vi leger kan bidra til gode, positive holdninger i arbeidslivet også når det gjelder AKAN-tiltak.

Legeforeningens alkoholpolitikk ved egne møter, konferanser og fester setter i dag 4 alkoholenheter som et maksimum å servere hver enkelt deltaker. Dette kan være et høyt antall å fordøye for mange, og det vil alltid være et spørsmål om hvordan man tolker regelen. (Legges det opp til å servere 4 alkoholenheter, eller kun 2 – 3 med en mulighet for 4?) Det settes pr. i dag ingen restriksjoner om hvor mye alkohol hvert enkelt medlem kan kjøpe i løpet av arrangementet, og vi mener at dette er en grei praksis. Styret i NFPM har ikke imot at det nytes alkohol på visse arrangementer i regi av Legeforeningen, men vi anbefaler at hver enkelt deltaker selv kjøper sin alkohol. Legeforeningens symbolverdi som helseaktør gjør at vi også anbefaler Legeforeningens sentralstyre å sette en anbefalt maksimumsgrense for antall alkoholenheter som nytes ved jobbrelaterte festlige anledninger.

For styret i NFPM

Nina E. Hjorth